

2024. gada 30. jūlijā

**Atjaunota vilcienu kustība uz Jelgavu; atsevišķus posmus Tukuma līnijā izpildīs ar dīzeļvilcieniem un autobusiem**

**Novēršot laikapstākļu radītos postījumus dzelzceļa infrastruktūrai, otrdien, 30. jūlijā, Jelgavas dzelzceļa līnijā elektrovilcienu satiksme plānota atbilstoši ierastajam kustības grafikam. Vienlaikus joprojām noteikti vilcienu kustības ierobežojumi saglabāsies virzienā uz Tukumu – paredzēts, ka pasažieru pārvadājumi ar elektrovilcieniem tiks veikti posmā Rīga – Dubulti – Rīga, posmā Dubulti – Sloka – Dubulti kursēs dīzeļvilcieni, savukārt posmā Dubulti – Tukums II – Dubulti pasažierus papildus plānots pārvadāt ar autobusiem.**

Pabeidzot darbus pie būtiskāko vētras radīto postījumu novēršanas Jelgavas dzelzceļa līnijā, otrdien atjaunota elektrovilcienu satiksme visā līnijas garumā, nodrošinot pasažieru pārvadājumus atbilstoši ierastajam vilcienu kustības grafikam. Tiesa, virzienā uz Jelgavu netiks izmantoti atsevišķi dīzeļvilcieni, kas tiks novirzīti pasažieru pārvadāšanai citās dzelzceļa līnijās. Ņemot vērā minēto, Jelgavas dzelzceļa līnijā otrdien no rīta nebūs pieejami šādi dīzeļvilcienu reisi (par dīzeļvilcienu vakara reisiem informācija būs pieejama dienas gaitā):

* Nr. 6871 Rīga (5.03) – Jelgava (5.48)
* Nr. 6871 Jelgava (6.08) – Rīga (6.53)
* Nr. 6873 Rīga (7.19) – Jelgava (8.04)
* Nr. 6874 Jelgava (8.16) – Rīga (8.33)
* Nr. 6875 Rīga (8.14) – Jelgava (9.00)
* Nr. 6876 Jelgava (9.15) – Rīga (10.00)

Savukārt Tukuma dzelzceļa līnijā saglabāsies noteikti vilcienu satiksmes ierobežojumi. Posmā Rīga – Dubulti – Rīga elektrovilcieni kursēs atbilstoši kustības grafikam, taču, turpinoties dzelzceļa infrastruktūras bojājumu novēršanas darbiem, elektrovilcieniem paliks slēgts dzelzceļa posms Dubulti – Tukums II – Dubulti. Situācija risināta, posmā Dubulti – Sloka – Dubulti norīkojot dīzeļvilcienus (atiešanas un pienākšanas laikus skatīt [šeit](https://vivi.lv/uploads/Saraksti/DV_Sloka_30jul.pdf)), bet papildus posmā Dubulti – Tukums II – Dubulti pasažieru pārvadājumus veiks ar autobusiem, tiem piestājot šādās pieturās:

* Dubultu dzelzceļa stacija
* Jaundubulti - Dubultu prospekts / Strēlnieku prospekts
* Pumpuri - Dubultu prospekts / Strēlnieku prospekts
* Melluži - Mellužu prospekts
* Asari - Asaru prospekts
* Vaivari - NRC "Vaivari"
* Slokas dzelzceļa stacija
* Kūdra - pagrieziens uz p/p Kūdra
* Ķemeru dzelzceļa stacija
* Smārdes dzelzceļa stacijas
* Milzkalne - pagrieziens uz p/p Milzkalne
* Tukums I dzelzceļa stacija
* Tukums II dzelzceļa stacija

Autobusi no galastacijām aties atbilstoši vilcienu kustības grafikam, taču līdz maršruta galapunktam pakāpeniski veidos kavējumu 5 – 30 minūšu apmērā atkarībā no autoceļu kustības noslodzes (autobusu atiešanas un pienākšanas laikus skatīt [šeit](https://vivi.lv/uploads/Saraksti/Autobusi_Tukums.pdf)). Autobusos būs derīgas vilcienam iegādātās biļetes. Autobusos nav paredzēts pārvadāt velosipēdus.

VAS “Latvijas dzelzceļš” darbinieki strādā, lai vilcienu satiksme Tukuma dzelzceļa līnijā tiktu atjaunota pēc iespējas ātrāk. Kamēr tiek novērsti vētras postījumi, aicinām pasažierus būt saprotošiem, posmā Dubulti – Tukums II – Dubulti iespēju robežās izmantojot citus transporta veidus.

Operatīvā informācija par izmaiņām vilcienu kustībā pieejama "Vivi" mobilajā lietotnē, tīmekļvietnē vai pa tālruni 80007600.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: [edgars.butans@vivi.lv](mailto:edgars.butans@vivi.lv)